《闻诛孛罗帖木儿》
明代·袁凯

国步虽微蹇，天心自可稽。爪牙翻噬啖，宗社欲颠挤。

蔽日朱旗入，连郊铁骑嘶。紫垣通猰貐，玉座接鲸鲵。

圣哲元无惑，晨昏且暂携。济河声杳杳，幽蓟色凄凄。

密诏亲传罢，中军气欲迷。登坛惟慷慨，抚剑亦悲凄。

敌忾心逾切，勤王力自齐。义声驱海岳，直气决云霓。

减灶秋烟薄，吹笳夜月低。指麾容草草，进退合祈祈。

忌器非忘鼠，忧苗更惜稊。逆徒从剪伐，元恶待屠刲。

肘腋能无意，神灵况夹批。吕侯初受命，董卓已燃脐。

云雨苏烦热，江河濯障堤。万方深慰望，九庙实安栖。

天阙归龙种，云山识马蹄。问安纡玉趾，视膳入金闺。

膝下欢仍旧，中宫乐未睽。清秋多宴会，仙仗日东西。

宫女花垂鬓，都人酒满捭。里闾闻笑语，灯火杂孩提。

白日依中道，青春入故畦。远人来服食，绝域尽航梯。

世祖功如在，今王敬日跻。鼎彝铭将相，衽席措黔黎。

淮海休波浪，湖湘尚鼓鼙。既闻诛柙虎，莫自学醯鸡。

桀逆忘身首，忠贤荷璧圭。休同隗嚣辈，终误一丸泥。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。